TWPC เข้าซื้อหุ้น 33.33% ใน TDC หวังต่อยอดผลิตภัณฑ์แป้งมัน
TWPC เข้าซื้อหุ้น 33.33% ใน TDC ผู้ผลิตแป้งมันสำปะหลังดัดแปร (Modified Starch) หวังต่อยอดผลิตภัณฑ์แป้งมัน
3 ต.ค. 2560

บริษัท ไทยวา จำกัด (มหาชน) หรือ TWPC เปิดเผยว่า วานนี้ (2 ต.ค.) บริษัท ไทยวาไบโอ พาวเวอร์ จำกัด หรือ TWBP ซึ่งเป็นบริษัทย่อย ได้เข้าซื้อหุ้นสามัญใน บริษัท สำปะหลังพัฒนา จำกัด หรือ TDC จาก เท้ท แอนด์ ไลล์ พีแอลซี (Tate &amp; Lyle Plc.) ซึ่งไม่ใช่บุคคลที่เกี่ยวโยงกันของบริษัท จำนวน 166,668 หุ้น คิดเป็นร้อยละ 33.33 ของจำนวนหุ้นทั้งหมดของ TDC ทั้งนี้เมื่อ TWBP ได้เข้าทำรายการได้มาซึ่งหุ้นดังกล่าวแล้วเสร็จ จะมีผลให้ TDC ซึ่งเดิมมีสถานะเป็นบริษัทร่วมเป็นบริษัทย่อยทางอ้อมของบริษัท
โดยการเข้าทำรายการได้มาซึ่งหุ้นสามัญของ TDC ซึ่งดำเนินธุรกิจเป็นผู้ผลิต และจำหน่ายแป้งมันสำปะหลังดัดแปร (Modified Starch) เป็นไปตามนโยบายการขยายการลงทุนของกลุ่มบริษัท โดยมุ่งเน้นการขยายสัดส่วนของรายได้และกำไรในกลุ่มผลิตภัณฑ์ที่มีมูลค่าเพิ่ม (High Value-Added) โดยจะช่วยต่อยอดธุรกิจผลิตภัณฑ์แป้งมันสำปะหลังของบริษัทให้สามารถขยายธุรกิจได้กว้างขวางมากยิ่งขึ้น รวมทั้งสนับสนุนรายได้และกำไรของบริษัท ในการเติบโตอย่างมั่นคงต่อเนื่องในระยะยาว